ইয়াহিয়া ইবনে সাঈদ আল-হারাশি

**ইয়াহিয়া ইবনে সাঈদ আল-হারাশি** ( ) ছিলেন ৮ম শতাব্দীর আব্বাসীয় খিলাফতের একজন সামরিক সেনাপতি ও কর্মকর্তা। তিনি কর্মজীবনে মিশর, আর্মেনিয়া ও মসুলসহ কয়েকটি প্রদেশের গভর্নর হিসেবে দায়িত্ব পালন করেন।

## পটভূমি
ঐতিহাসিক উৎসগুলো ইয়াহিয়ার নাম ও তাঁর বংশপরিচয় সম্পর্কে ভিন্ন ভিন্ন তথ্য প্রদান করে। ইতিহাসবিদ ইয়াকুবি ও আল-আজদি তাকে “ইয়াহিয়া ইবনে সাঈদ আল-হারাশি” নামে উল্লেখ করেছেন। অন্যদিকে, ইমাম তাবারি তার পিতৃ-পরিচয় বা নিসবাহ উল্লেখ না করে কেবল “ইয়াহিয়া আল-হারাশি” নামে অভিহিত করেছেন। অপরদিকে মিশরীয় লেখক আল-কিন্দি ও ইবনে তাগরিবিরদি তাকে “ইয়াহিয়া ইবন দাউদ আল-খারসি” হিসেবে বর্ণনা করেছেন। তবে প্রাচ্যবিদ এডুয়ার্ড ভন জামবাউর ও প্যাট্রিসিয়া ক্রোন মনে করেন, এই শেষোক্ত নামটি সম্ভবত তার প্রকৃত নামের একটি বিকৃত রূপ।

প্যাট্রিসিয়া ক্রোনের মতে ইয়াহিয়া সাঈদ ইবন আমর আল-হারাশির বংশধর ছিলেন, ছিলেন একজন আরব সেনাপতি ও উমাইয়া খিলাফতের অধীনে খুরাসানের গভর্নর ছিলেন। অন্যদিকে আল-কিন্দি একটি ভিন্ন বর্ণনা প্রদান করেন; তার মতে, ইয়াহিয়ার পিতা ছিলেন একজন বিদেশি ব্যক্তি এবং তার মাতা ছিলেন তাবারিস্তানের রাজার খালা। এছাড়া তিনি উল্লেখ করেন যে, এক সময় ইয়াহিয়া ও তার ভাইয়েরা খুরাসানের সেনাপতি জিয়াদ ইবনে আবদুর রহমান আল-কুশায়রির দাস ছিলেন।

পরবর্তী ইতিাহাসবিদ ইবনে তাগরিবির্দি উল্লেখ করেন যে, ইয়াহিয়াকে খুরাসানের ব্যক্তি হিসেবে গণ্য করা হতো অথবা তাকে নিশাপুর অঞ্চলের অধিবাসী হিসেবে বিবেচনা করা হতো।

## কর্মজীবন
ইয়াহিয়া সম্পর্কে জানা যায় যে, তিনি খলিফা আল-মাহদি (শা. ৭৭৫–৭৮৫) ও হারুনুর রশিদের (শা. ৭৮৬–৮০৯) সময় সক্রিয় ছিলেন। এই সময়ে তিনি বিভিন্ন অঞ্চলে প্রাদেশিক গভর্নর হিসেবে দায়িত্ব পালন করেন, যার মধ্যে ছিল ইস্পাহান (৭৮০) তাবারিস্তান, রুয়ান ও জুরজান (৭৮১–৭৮৪) এবং পরবর্তীতে জিবাল (প্রায় ৮০০ খ্রিস্টাব্দ)।

৭৭৯ সালে খলিফা আল-মাহদি তাকে মিশরে গভর্নর নিযুক্ত করেন, যেখানে তার অধীনে নামাজ/নিরাপত্তা ও খারাজ বিভাগের দায়িত্ব ছিল। তবে প্রদেশে পৌঁছেই তিনি দেখতে পান যে, সেখানে চরম বিশৃঙ্খলা ও আইনশৃঙ্খলার অবনতি ঘটেছে। ফলে তিনি শৃঙ্খলা ফিরিয়ে আনতে অভিযান শুরু করেন। তিনি সড়ক ডাকাতদের হত্যা এবং জনসাধারণের নিরাপত্তা জোরদার করার মতো কঠোর পদক্ষেপ গ্রহণ করেন। তার এই পদক্ষেপগুলো জনপ্রিয় না হলেও কার্যকর ছিল। পরবর্তীতে ইবনে তাগরিবির্দি মন্তব্য করেন যে, “তার মধ্যে কঠোরতা না থাকলে তিনি মিশরের সেরা গভর্নরদের একজন হিসেবে বিবেচিত হতেন।” তিনি সেখানে প্রায় ১৩ মাস দায়িত্ব পালন করেন এবং এরপর সালিম ইবন সাওদা আল-তামিমি তার স্থলাভিষিক্ত হন।

প্রায় ৭৯৪ সালে ইয়াহইয়া ও ইয়াজিদ ইবনে মাজিদ আল-শায়বানিকে খলিফা হারুন আর্মিনিয়া ও ই্আজারবাইজান অঞ্চলে বিদ্রোহ দমন করার জন্য একটি বড় অভিযানের নেতৃত্ব দিতে মনোনীত করেন। ইয়াহিয়া ১২,০০০ সৈন্য নিয়ে আজারবাইজানে প্রবেশ করেন এবং স্থানীয় বিদ্রোহীদের পরাজিত করে অঞ্চলটি শান্ত করেন। এরপর বায়লাকানের দিকে অগ্রসর হয়ে তিনি বিদ্রোহী বাহিনীর বিরুদ্ধে অপর একটি যুদ্ধে জয়লাভ করেন। শহরটি পরে আত্মসমর্পণ করে এবং তিনি দুর্গ ধ্বংস করার নির্দেশ দেন। ৭৯৫ সালে আর্মেনিয়ায় আবার অস্থিরতা দেখা দিলে তাকে সেখানে গভর্নর নিযুক্ত করা হয় এবং পরিস্থিতি নিয়ন্ত্রণের নির্দেশ দেওয়া হয়। সেখানে পৌঁছে তিনি কঠোর দমননীতি গ্রহণ করেন এবং শেষ পর্যন্ত বিদ্রোহ দমন করতে সক্ষম হন।

৭৯৬ সালে তাকে মসুলের গভর্নর করা হয় এবং তার ওপর নিরাপত্তা (হার্ব) ও আর্থিক বিষয়ের দায়িত্ব অর্পণ করা হয়। তার শাসনামলে তিনি কঠোর নীতি গ্রহণ করে জনগণের ওপর কয়েক বছরের বকেয়া কর আরোপ করেন। এর ফলে অনেক মানুষ অঞ্চল ছেড়ে আজারবাইজানে পালিয়ে যায় বা যাযাবর জীবন বেছে নেয়। এর ফলে অনেক গ্রাম জনশূন্য হয়ে পড়ে এবং ধ্বংসপ্রাপ্ত হয়। একই সঙ্গে দুর্গম এলাকাগুলোতে সড়কের ডাকাতদের উৎপাত বেড়ে যায়, যার ফলে কর আদায় ব্যাহত হয়। এরপর ইয়াহইয়া তাদের দমন করার ব্যবস্থা নেন। প্রায় দুই বছর দায়িত্ব পালনের পর হারসামা ইবনে আয়ান তার স্থলাভিষিক্ত হন।

আল-মাকরিজির মতে, পরবর্তীতে ইয়াহিয়া সম্ভবত খলিফা আল-মামুনের সাথে ৮০৯ সালে মার্ভ যাত্রায় সঙ্গী হন।

## তথ্যসূত্র


## গ্রন্থপঞ্জি
* 
* 
* 
*
* 
* 
* 
* 

* 

বিষয়শ্রেণী:আব্বাসীয় কর্মকর্তা
বিষয়শ্রেণী:আব্বাসীয় সেনাপতি
বিষয়শ্রেণী:৮ম শতাব্দীর ক্রীতদাস
বিষয়শ্রেণী:৯ম শতাব্দীর আরব ব্যক্তি
বিষয়শ্রেণী:৯ম শতাব্দীর আব্বাসীয় খিলাফতের ব্যক্তি
বিষয়শ্রেণী:তাবারিস্তানের আব্বাসীয় গভর্নর